Sklep II DoR 121/2013
Sodna praksa Vrhovnega sodišča, 2013-10-03

Anton Frantar (preds.), mag. Nina Betetto (poroč.), Aljoša Rupel

CIVILNO PROCESNO PRAVO - ZAVAROVALNO PRAVO

dopuščena revizija - zavarovalna pogodba - zavarovalni primer - osebno zavarovanje - nezgodno zavarovanje - pogodbena izključitev nevarnosti - splošni pogoji zavarovanja - nezgoda pri poskusu ali storitvi kaznivega dejanja s strani zavarovanca - prometna nesreča - kaznivo dejanje povzročitve prometne nesreče iz malomarnosti - bistvena kršitev določb pravdnega postopka - obseg obrazložitve sodbe sodišča druge stopnje

Sodišče je revizijo dopustilo glede pravnega vprašanja, ali sta sodišči nižjih stopenj pravilno presodili, da je konkretna nezgoda izključena iz zavarovanja.

Revizija se dopusti glede pravnega vprašanja, ali sta sodišči nižjih stopenj pravilno presodili, da je konkretna nezgoda izključena iz zavarovanja.

1. Sodišče prve stopnje je zavrnilo tožbeni zahtevek za plačilo 26.855,00 EUR zavarovalnine iz naslova nezgodnega zavarovanja, ki jo je tožnica uveljavljala zaradi lastnih poškodb v prometni nezgodi. Oprlo se je na določbo 5. točke        16. člena Splošnih pogojev nezgodnega zavarovanja AUVB 95, ki iz zavarovanja izključuje nezgode, ki se zgodijo pri poskusu ali storitvi kaznivega dejanja s strani zavarovanca. Ugotovilo je, da je bila nezgoda storjena s kaznivim dejanjem s strani tožnice, ki je bila spoznana za krivo storitve kaznivega dejanja  povzročitve prometne nesreče iz malomarnosti (prvi odstavek 325. člena Kazenskega zakonika).

2. Sodišče druge stopnje je pritožbo tožnice zavrnilo in sodbo sodišča prve stopnje potrdilo. V obrazložitvi je soglašalo z razlogi prvostopenjskega sodišča.

3. Zoper sodbo pritožbenega sodišča tožnica vlaga predlog za dopustitev revizije zaradi bistvene kršitve določb pravdnega postopka in zmotne uporabe materialnega prava. Ne strinja se z razlago sodišč nižjih stopenj, da obravnavana določba splošnih pogojev velja za konkretni primer. Tožničine poškodbe namreč niso vzročno zvezane s kaznivim dejanjem, za katerega je bila obsojena, saj je bilo to dejanje storjeno zaradi poškodb oškodovanca J. J. Naključje, da je bil v nezgodi poleg tožnice poškodovan še drug udeleženec, tožnici ne jemlje pravice do odškodnine. Če J. J. v nezgodi ne bi bil poškodovan, bi bila tožnica upravičena do odškodnine, zato je v neenakem položaju s tistimi zavarovanci, ki bi bili v prometni nezgodi edini poškodovani. S takšno razlago določbe 5. točke     16. člena Splošnih pogojev nezgodnega zavarovanja AUVB 95 sta sodišči nižjih stopenj kršili tožničino pravico v smislu 14. člena Ustave Republike Slovenije. Sodišče druge stopnje se do pritožbenih očitkov glede pomanjkanja vzročne povezave med tožničinimi poškodbami in storjenim kaznivim dejanjem ni opredelilo, zaradi česar je zagrešilo bistveno kršitev določb pravdnega postopka.

5. Vrhovno sodišče je ocenilo, da so pogoji za dopustitev revizije iz prvega odstavka 367. a člena Zakona o pravdnem postopku (v nadaljevanju ZPP) v obravnavanem primeru podani glede pravnega vprašanja, oblikovanega v izreku sklepa (tretji odstavek 367. c člena ZPP).

ZPP člen 367a, 367a/1, 367c, 367c/3. OZ člen 922, 977. KZ člen 325, 325/1. Splošni pogoji nezgodnega zavarovanja oseb AUVB 95 člen 16, 16-5.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.